TERMA REFERENCE PËR PRODHIM PRODUKTESH AUDIO-VIZIVE

**Kjo është një thirrje e hapur për subjekt/kompani apo individ që ofron shërbim në prodhimin e produkteve audio dhe video të praktikave të mira dhe/ose historive njerëzore të punonjësve socialë gjatë punës dhe aktivitetit profesional për persona, familje dhe komunitete në nevojë.**

# HYRJE

Universiteti i Tiranës me mbështetjen e zyrës së UNICEF Shqipëri po zbaton programin *“Fuqizimi i kurrikulës së Punës Sociale për punonjës socialë të kualifikuar dhe të aftë për të punuar, mobilizuar dhe ndryshuar sjelljet e komunitetit ”* i cili synon përmirësimin e kurrikulës në dy fusha kryesore: 1) Mirëqenia sociale dhe mbrojtja sociale; 2) Komunikimi për ndryshimin social dhe të sjelljes.

***Qëllimi i përgjithshëm i programit*** është të kontribuojë në forcimin e kapaciteteve para shërbimit dhe gjatë shërbimit të punonjësve socialë dhe zyrtarëve të përfshirë në adresimin/administrimin e aspekteve të mbrojtjes sociale nëpërmjet: një kurrikule të përditësuar me zhvillimet e reja në në terren, duke ofruar aktivitete për ngritjen e kapaciteteve e kryerjen e vlerësimit për të ofruar një pasqyrë të situatës aktuale të komunikimit për ndryshimin e sjelljes.

Tre drejtimet kryesore të programit janë:

1. Hartëzimi, profilizimi, vlerësimi i kapaciteteve të të gjitha institucioneve dhe aktorëve kombëtarë që merren me komunikim për ndryshime sociale dhe sjellje.
2. Të kontribuojë në fuqizimin e profesionistëve të punës sociale dhe mbrojtjes sociale përmes kurrikulave të përditësuara para shërbimit dhe gjatë shërbimit për punonjësit socialë.
3. Pasurimi i platformave dhe mekanizmave për ndarjen e rregullt dhe sistematike të praktikave të mira për zhvillimin dhe planifikimin e kapaciteteve të profesionistëve të Punës Sociale ndërmjet akademikëve, politikëbërësve dhe praktikuesve në fushën e shërbimeve të kujdesit social.

Në komponentin e tretë të programit në kuadër të pasurimi të përmbajtjes dhe organizimit të aktiviteteve tematike për funksionalizimin e shërbimeve sociale në platformën “sociale.al” do të krijohet edhe një hapësirë ​​praktike virtuale për të mundësuar profesionistët dhe aktorët kryesorë të politikëbërjes, qeverisjes vendore, kërkimit shkencor në fushën e shërbimeve sociale, të diskutojnë dhe të rrisin kapacitetet në fusha të ndryshme të praktikës së punës sociale.

Hapësira ​​online e komunitetit të Praktikës u mundëson profesionistëve të diskutojnë dhe të rrisin kapacitetet në fusha të ndryshme të praktikës së punës sociale, me fokus të veçantë në çështjet e ngritura në studimin e vlerësimit të nevojave të kryer më parë:

* Diversifikimin e shërbimeve të reja
* Shërbimet socio-shëndetësore
* Përballimi i situatave emergjente dhe krizat

Gjatë zbatimit të projektit do të publikohen gjithashtu videoklipe të shkurtra që do synojnë promovimin dhe praktikat e mira të punonjësve socialë gjatë ndërhyrjeve dhe aktiviteteve të tyre profesionale.

# QËLLIMI

Prodhimi i materialeve, materialeve arkivore, fotomontazheve dhe/ose video-klipeve të shkurtra (4 -5 Min) të cilët tregojnë histori njerëzore apo eksperienca pozitive/praktika të mira të punonjësve socialë gjatë ushtrimit të profesionit apo kontributeve që japin në aktivitetin e tyre të përditshëm, pranë institucioneve të ndryshme publike apo shërbimeve sociale për individë, grupe, familje e komunitete në nevojë për mbrojtje.

Qëllimi i këtyre videove është përcjellja e mesazheve, informacioneve, mendimeve, ngjarjeve e ditëve të ekspertëve të fushës, përfaqësuesve të institucioneve kompetente në fushë, gërshetuar më prizmin e historive personale.

# INFORMACION MBI PROCESIN

Ofruesi i shërbimit pritet fillimisht të identifikojë 15 histori dhe praktika te mira, në bashkëpunim me grupin e punës dhe DPPS. Në vazhdim, do të punojë për të mbledhur materialet përkatëse me qëllim prodhimin në mënyrë periodike të videoklipeve për publikim në platformë dhe faqet e tjera të rrjeteve sociale të Departamentit. Si rrjedhim, produktet duhet të jenë të lidhura në seri, të kenë një rrjedhë logjikë, të ndërthuren me njëra tjetrën sa i përket mesazhit që japin dhe të kenë vazhdimësi në trajtimin e personazhit, ngjarjes apo tematikës që zgjedhin.

Kërkohet që subjekti të ketë kapacitete të mjaftueshme dhe të kualifikuara njerëzore dhe teknike për të kryer punën me profesionalizëm dhe brenda afatit të caktuar, e po ashtu, të ketë kreativitet në konceptimin e videove.

# PRODUKTET E PRITURA

Përzgjedhja e subjektit bëhet për dizenjimin dhe prodhimin e 15 videove të shkurtra informuese/ ndërgjegjësuese nëpërmjet së cilës do të sigurojë informacionin e nevojshëm mbi sa më sipër për praktikat e mira dhe historitë njerëzore/personale. Produktet përfundimtar do të prodhohet në formën e audio/vizuale dhe do të ndahet me audiencë më të gjerë, duke ndikuar kështu tek komunitetet dhe palët e tjera të interesit të zhvillimit për përvetësim të tyre.

Videot duhet të përfshijnë:

* Intervista/mesazhe të shkurtra mbi promovimin dhe ndihmën e dhënë për shërbime sociale
* Intervista/mesazhe të shkurtra mbi përcjelljen e mesazheve, opinioneve, të ekspertëve të fushës, punonjësve socialë, përfaqësuesve të institucioneve kompetente.
* Intervista/mesazhe të shkurtra për rritjen e ndërgjegjësimit në lidhje me politikat dhe mbrojtjen sociale, ekzistencën e tyre dhe mënyrën e përdorimit për përfituesit.
* Elementë grafikë, animacion dhe titra që shpjegojnë dhe shoqërojnë intervistat dhe videot.
* Elementë tingulli (sfond).
* Skenari, që do të bëhet në bashkëpunim me përfaqësues të projektit;
* Video duhet të jetë rreth 3-5 minuta të gjata, në varësi të intervistave dhe pamjeve në dispozicion.

**Çfarë kërkohet nga subjekti?**

* Zhvillimi i koncepteve për realizimin e videove informuese, maksimumi 5 minuta për secilën video
* Të realizohen në përputhje me specifikat për publikim në Facebook, IG TV, Instagram dhe website
* Logjistika dhe organizimi, duke përfshirë planet e xhirimeve
* Ndriçimin profesional
* Montazhi dhe zhvillimi i narrativës
* Editim i videoklipeve dhe inçizim të zërit
* Korrigjimi i ngjyrave, grafikut dhe post-prodhimit
* Kamera (FULL HD)
* Hije, animacion dhe drejtim
* Audio: muzika në sfond

**Më të përgjithshme për punën përgatitore:**

* Njohje e elementëve përkatës (ngjarjet, ndikimin, praktikat më të mira, histori etj. nga projekti).
* Prodhimi i dokumenteve audio dhe video të praktikave të mira dhe historive njerëzore.
* Përshtatje e materialeve audio të ndryshme/ muzikë në sfond për të gjitha videot.
* Të krijojnë përmbajtje të shkëlqyera me anë të videove të shkurtra, të gjejnë elementët më tërheqës, t’i bëjmë ata bindës dhe të ofrojnë formën e duhur, që edhe të rriten ndërveprimet në platformat online.
* Videot profesionale duhet të krijohen për hedhje në faqen zyrtare ***sociale.al***, por të jenë tërheqëse e informuese edhe për faqet tona në Instagram, Facebook, Twitter, LinkedIn dhe ne rrjete te tjera sociale.
* Duhet të jenë me cilësi të lartë përmbajtësore, vizuale dhe dëgjimore, me efekte të përshtatshme për t’i bërë ato të veçanta. Në vetëm disa minuta, të përfaqësojnë elementet bazë, të shfaqin thelbin ose shërbimet, përmes videove dhe të rrisin kuptimin e ndërgjegjësim në internet për të.
* Të paraqesin qëllimin dhe shërbimet që ofrohen, pa e bërë të mërzitshme përmbajtjen e videos, që publiku jo vetëm që do e kuptojë mesazhin, por edhe ta pëlqejë e përdorë informacionin e tij.
* Eksperti duhet të modifikojë dhe organizojë pamjet për prodhimin e videove përfundimtare duke përfshirë titrat aty ku është e nevojshme.
* Bashkëpunim i ngushtë me grupin e punës së projektit.

# KOHËZGJATJA DHE VENDODHJA

Kjo kontratë do të zhvillohet në Tiranë dhe në bashkëpunim të ngushtë me Departamentin e Punës dhe Politikës Sociale në UT përgjatë periudhës deri në 31 Dhjetor 2023.

# KUALIFIKIMI

* Udhëheqësi/drejtuesi i ekipit, duhet të ketë të paktën diplomë Bachelor në fushën përkatëse dhe një përvojë të dëshmuar prej të paktën pesë vjet të punës në fusha të ngjashme.
* Në ekip të ketë profesionist që di të hartojë tekste tërheqëse, të qarta, të kuptueshme dhe të rrjedhshme, me një logjikë që i përshtatet projektit dhe audiencës.
* Të ketë eksperiencë të vërtetueshme në hartimin e teksteve dhe lidhjen logjike mes të gjitha videove në seri, që duhet të shprehin një mesazh të përbashkët/ngjashëm.
* Duhet të kenë me një përvojë të dëshmuar prej të paktën tre vitesh pune të video-dokumentarëve apo punës specifikisht në këtë sektor/ fushë.
* Kuptimi i qartë i aspekteve teknike të procesit të krijimit të videos/produkteve audio-vizive / multimediale. Sigurim i cilësisë me orientim në detaje.

# RAPORTIMI

Në përfundim të detyrës, subjekti/kontraktori do të sigurojë 15 materiale audio-vizive për praktikat e mira dhe/ose histori njerëzore.

# Dokumentacioni për aplikim

* Portfolio profesionale;
* Subjekti/kompania/organizata e regjistruar (Dokumente/dëshmi (nipt, rregjistrimi në QKB)
* Letër Interesi dhe CV
* Propozim të shkurtër për temat dhe metodologjinë e punës që synon të ndjekë